Predkladacia  správa 

Uznesením vlády Slovenskej republiky č. 149 zo dňa 14. februára 2001 bolo rozhodnuté o poskytnutí humanitárnej pomoci pre Juhoslovanskú zväzovú republiku v celkovej sume 55 mil. Sk.  Vláda SR v bode C.2. poverila ministra hospodárstva SR dohodnúť s prijímateľom pomoci štruktúru a objem tovarových položiek s termínom do 15. marca 2001 a v bode C.3. poverila ministra hospodárstva zabezpečením realizácie humanitárnej pomoci v termíne do 31. mája 2001. Vzhľadom na nemožnosť realizácie pôvodnej špecifikácie humanitárnej pomoci, ktorá bola z juhoslovanskej strany niekoľkokrát upresňovaná, požiadalo Ministerstvo hospodárstva SR o predĺženie termínu ukončenia realizácie humanitárnej pomoci, čo bolo povolené listom predsedu vlády SR č. 1818/2001-PV zo dňa 11. mája 2001 do 31. augusta 2001. Listom ministerky financií č. 5397/2001-KM zo dňa 24. októbra 2001 bolo povolené predĺženie oznámenia sumy použitých finančných prostriedkov, štruktúry a objemu tovarových položiek poskytnutých v rámci humanitárnej pomoci do konca roku 2001.  
Realizácia humanitárnej pomoci bola oficiálne ukončená podpísaním Záverečného protokolu medzi realizátorom humanitárnej pomoci a.s. Transpetrol Tranzit a prijímateľom humanitárnej pomoci JP Elektroprivreda Srbije dňa 20. augusta 2001 v Belehrade, kedy Ministerstvo hospodárstva SR zároveň obdržalo z  a. s. Transpetrol Tranzit správu o ukončení humanitárnej pomoci.  Súčasťou humanitárnej pomoci bola aj dodávka vykurovacieho oleja (mazutu)  v množstve 385,2 t expedovaná dňa 9. augusta 2001 (prvá dodávka expedovaná 14. júla bola prevzatá bez problémov), prevzatá  príjemcom v JZR dňa 17. augusta 2001. Po mesiaci od prevzatia mazutu došlo dňa 19. septembra, zo strany príjemcu na juhoslovanskej strane, k  reklamácii kvality dodaného tovaru. 
Vláda SR uznesením č. 1007 zo dňa 24. októbra 2001 rozhodla o predaji mazutu, ktorý bol vrátený z JZR, tretiemu subjektu na Slovensku a po vyúčtovaní nákladov spojených s reklamáciou dodávky mazutu vrátenie zvyšku finančných prostriedkov do štátneho rozpočtu. Predmetná dodávka mazutu bola odpredaná a Transpetrol Tranzit, a.  s. previedol zvyšné finančné prostriedky vo výške 1 207 443,37 Sk na účet Ministerstva hospodárstva SR, ktoré zabezpečí ich vrátenie do štátneho rozpočtu do konca roku 2001.